Uredba Komisije (ES) št. 345/97

z dne 26. februarja 1997

o spremembi člena 3 Uredbe (EGS) št. 207/93 o določitvi vsebine Priloge VI k Uredbi Sveta (EGS) št. 2092/91 o ekološki pridelavi kmetijskih proizvodov in o označevanju takih kmetijskih proizvodov in živil ter o določitvi podrobnih pravil za izvajanje določb člena 5(4) Uredbe

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in o označevanju takih kmetijskih proizvodov in živil [1], kakor je bila nazadnje spremenjena z Uredbo Komisije (ES) št. 418/96 [2], in zlasti člena 5(3)(b), (4), (5a)(b) in (7) Uredbe,

ker Uredba Sveta (ES) št. 1935/95 [3] predvideva za kategorije, navedene v členu 5(3) in 5a Uredbe (EGS) št. 2092/91, da je treba sestavine kmetijskega izvora, ki niso pridelane v skladu s pravili iz člena 6 ali niso uvožene iz tretjih držav po ureditvah iz člena 11, vključiti v Prilogo VI, oddelek C ali pa jih mora začasno dovoliti država članica;

ker je treba postopek iz člena 3 Uredbe Komisije (EGS) št. 207/93 [4] spremeniti glede na pridobljene izkušnje in razvoj glede razpoložljivosti nekaterih ekološko pridelanih sestavin kmetijskega izvora na trgu Skupnosti;

ker so ukrepi, predvideni s to uredbo, v skladu z mnenjem odbora iz člena 14 Uredbe (EGS) št. 2092/91,

SPREJELA NASLEDNJO UREDBO:

Člen 1

Člen 3 Uredbe (EGS) št. 207/93 se nadomesti z naslednjim besedilom:

"Člen 3

1. Dokler sestavina kmetijskega izvora ni vključena v oddelek C Priloge VI k Uredbi (EGS) št. 2092/91, je dovoljeno navedeno sestavino uporabljati v skladu z odstopanjem, predvidenim v členu 5(3)(b) in (5a)(b) navedene uredbe pod naslednjimi pogoji:

(a) da je pridelovalec obvestil pristojni organ oblasti države članice o vseh potrebnih dokazih, da zadevna sestavina ustreza zahtevam člena 5(4); in

(b) da pristojni organ oblasti države članice začasno dovoli v skladu z zahtevami člena 5(4) uporabo za obdobje največ treh mesecev po tem, ko potrdi, da je pridelovalec navezal potrebne stike z ostalimi dobavitelji v Skupnosti in zagotovil, da zadevna sestavina, ki ustreza zahtevam kakovosti, ni na voljo; država članica lahko podaljša to dovoljenje največ trikrat in vsakič po sedem mesecev.

2. Kadar se izda dovoljenje iz odstavka 1, država članica nemudoma posreduje ostalim državam članicam in Komisiji naslednje podatke:

(a) datum dovoljenja;

(b) ime in, kadar je potrebno, natančen opis in zahteve glede kakovosti zadevne sestavine kmetijskega izvora;

(c) zahtevane količine in utemeljitev teh količin;

(d) razlogi pomanjkanja in pričakovano obdobje pomanjkanja;

(e) datum, ko je država članica poslala to obvestilo ostalim državam članicam in Komisiji;

(f) rok za pripombe držav članic in/ali Komisije, ki mora biti vsaj 30 dni po datumu obvestila iz (e).

3. Če Komisiji in državi članici, ki je izdala dovoljenje, predložene pripombe katere koli države članice v 30. dneh po datumu obvestila pokažejo, da so med obdobjem pomanjkanja na voljo zaloge, mora država članica to upoštevati in umakniti dovoljenje ali skrajšati predvideno obdobje veljavnosti ter obvestiti Komisijo in ostale države članice o sprejetih ukrepih v 15. dneh od datuma prejema informacije.

4. V primeru podaljšanja iz odstavka 1(b) veljajo postopki iz odstavkov 2 in 3.

5. Na zahtevo države članice ali pobudo Komisije se zadeva predloži v preučitev odboru iz člena 14 Uredbe. Lahko se odloči v skladu s postopki iz člena 14, da se izdano dovoljenje umakne ali se spremeni njegovo obdobje veljavnosti ali se zadevna sestavina vključi v oddelek C Priloge VI, kadar je to primerno."

Člen 2

Ta uredba začne veljati 30. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. februarja 1997

Za Komisijo

Franz Fischler

Član Komisije

[1] UL L 198, 22.7.1991, str. 1.

[2] UL L 59, 8.3.1996, str. 10.

[3] UL L 186, 5.8.1995, str. 1.

[4] UL L 25, 2.2.1993, str. 5.

--------------------------------------------------